2018. gada Noteikumi Nr.

Rīgā (prot. Nr.   .§)

**Veselības aprūpes pakalpojumu sniegšana hronisku slimību pacientiem stacionārā ārstniecības iestādē**

Izdoti saskaņā ar

Veselības aprūpes finansēšanas likuma

6.panta ceturto daļu un

10.panta trešo daļu

1. Noteikumi nosaka:

1.1. kārtību, kādā tiek organizēta veselības aprūpes pakalpojumu sniegšana hronisko slimību pacientiem (turpmāk – hronisko pacientu aprūpe) stacionārā ārstniecības iestādē un kārtību, kādā tiek veikta samaksa par šiem pakalpojumiem, kā arī samaksas apmēru;

1.2.pacienta līdzmaksājuma apmēru par hronisko pacientu veselības aprūpes pakalpojumiem stacionārā ārstniecības iestādē.

2. Hronisko pacientu aprūpi stacionārā ārstniecības iestādē nodrošina šo noteikumu 1.pielikumā minētās stacionārās ārstniecības iestādes.

3. Hronisko pacientu aprūpi stacionārā ārstniecības iestādē visu diennakti nodrošina atbilstošas specialitātes sertificēts ārsts un māsas (medicīnas māsas).

4. Hronisko pacientu aprūpi stacionārā ārstniecības iestādē nodrošina personām ar hroniskām progresējošām slimībām, hronisku slimību paasinājumu vai komplikācijām, kuras vienlaikus atbilst šādiem nosacījumiem:

4.1. personai ir diagnosticēta kāda no šo noteikumu 2.pielikumā noteiktajām diagnozēm;

4.2. personas veselības stāvokļa dēļ nepieciešamo ārstēšanu nav iespējams veikt ambulatori;

4.3. stacionēšanās laikā nav nepieciešama sarežģīta diagnostika, ķirurģiska operācija vai cita sarežģīta ārstniecība.

5. Hronisko pacientu aprūpi stacionārā ārstniecības iestādē var saņemt personas, kuras:

5.1. ir saņēmušas ģimenes ārsta vai ārsta speciālista nosūtījumu;

5.2. pārvestas pēc akūta ārstēšanās perioda, ja ir nepieciešama turpmākā ārstēšana hronisku slimību paasinājuma vai komplikāciju gadījumā šo noteikumu 2.pielikumā noteiktajām diagnozēm;

5.3. patstāvīgi vērsušās hronisko slimību paasinājuma vai komplikāciju gadījumā.

6. Hronisko slimību pacients par ārstēšanos stacionārā ārstniecības iestādē, sākot ar otro dienu, veic pacienta līdzmaksājumu 7,11 *euro* apmērā.

7. Samaksu par hronisko pacientu aprūpi stacionārā ārstniecības iestādē Nacionālais veselības dienests veic:

7.1. saskaņā ar viena pacienta ārstēšanas cenu (tarifs) - 380,04 *euro* apmērā par stacionēšanas reizi;

7.2. saskaņā ar viena pacienta ārstēšanas cenu (tarifs) – 505,45 *euro* apmērā par stacionēšanas reizi, ja pacientam ir blakus diagnozes, kam nepieciešama ārstēšana un ārstēšanas laiks ir virs 10 dienām;

7.3. šo noteikumu 6.punktā minēto pacienta līdzmaksājumu par personām, kuras saskaņā ar Veselības aprūpes finansēšanas likuma 6.panta otro daļu ir atbrīvotas no pacienta līdzmaksājuma.

8. Jautājumos, ko neregulē šie noteikumi, piemērojami Ministru kabineta 2013. gada 17. decembra noteikumi Nr.1529 "Veselības aprūpes organizēšanas un finansēšanas kārtība".

Ministru prezidenta p.i. Jānis Dūklavs

Veselības ministre Anda Čakša

Iesniedzējs:

Veselības ministre Anda Čakša

Vīza: Valsts sekretārs Aivars Lapiņš